Beszámoló a 2017. évi Felvidéki missziós szolgálatról

A felvidéki missziós szolgálat egyik legfontosabb tapasztalata számomra az, hogy ezt a munkát nem én végzem, hanem Ő, aki engem erre elhívott. Teljesen egyértelmű számomra, hogy én teljesen képtelen lennék ennyi szolgálatot elvégezni. Egyszerűen az én dolgom csak annyi, hogy ott vagyok – és ez is kegyelem – minden munka pedig, ami „történik” az már nem tőlem van.

A 2017-es évet két részre kell osztanom a beszámolót illetően, mert a szeptembertől kezdődő új iskolaévben részben változtak a szolgálatok.

1. **2017. január 1 – 2017. augusztus 31.**
2. *Állandó szolgálatok, rendszeres heti alkalmak:*

**Óvodai hitoktatás** három óvodában folyt: Sajógömör, Hosszúszó és Kecső

**Iskolai hittant** tartottam négy iskolában: Hosszúszó (vegyes iskola szlovák és magyar osztállyal 1-4., de a gyerekek mindkét osztályból jártak hittanra), Kecső, Pelsőc és Rozsnyó ezek magyar tannyelvűek. A rozsnyói református egyház iskolájában az evangélikus gyerekeket tanítottam. A Pelsőci iskolában egy 6-7. osztályos csoport volt, ami egyben már a konfirmációi előkészítést is szolgálta, ide több faluból járnak a gyerekek.

**Konfirmáció** Hosszúszón 3 fiatal heti két órában készült, ők a nyáron , júniusban konfirmáltak. Hárman a két éves előkészítés 1. évét végezték heti egy órában, az ő beszámolójuk bibliaismeretből egy családi istentiszteleten volt októberben (a reformációhoz kapcsolódva). Két kecsői fiatal a pelsőci iskolában járt, nekik háznál tartottam a másik órát havi egy alkalommal, ők júliusban konfirmáltak.

Áprilisban tartottunk egy konfirmandus találkozót, ahova a gyerekeket szüleikkel együtt hívtuk Hosszúszó és Kecső mellett Sajógömörről és Lekenyéből is. Ezt összekötöttük egy Kecsői gyalogtúrával annak „emlékére” hogy régen gyalog jártak át a konfirmációra készülők a szomszéd faluból.

**Bibliaórák:** Két faluban, Hosszúszón és Kuntapolcán tartottam bibliaórákat. ez utóbbi azért fontos, mert ott csak havi két alkalommal van istentisztelet. Emellett Hosszúszón próbálkoztam egy „szülők köre” jellegű alkalommal a konfirmandus szülők számára. Néhányszor sikerült is velük találkozni, beszélgetni, végül az egyéb elfoglaltságok (több műszakos munka, továbbképzések stb.) miatt egyetlen nagymama maradt, aki a bibliaórás közösségbe kapcsolódott be később. Áprilisban tartottunk egy közös böjti bibliaórát a régió számára, ahova a környező falvakból 30-35 fő gyűlt össze.

**Istentiszteletek:** Havi egy alkalommal tartottam családi istentiszteletet Hosszúszón, ilyenkor a két filiában, Kecsőn és Ardóban is én szolgáltam. A többi vasárnapon a gömöri körzetben, Sajógömörben, Lőkösön, Tornalján, Lekenyén , végeztem szolgálatokat. Általában három istentisztelet jutott egy vasárnapra.

1. *egyéb alkalmak:*

**Látogatások:** alkalom szerűen a rozsnyói kórházban, a pelsőci pszichiátrián és időnként családoknál látogattam, de erre kevesebb idő jutott.

**Temetések:** Az eddig említett falvak mellett Gömörpanyitban, Páskaházán, Mellétén, Csucsomban is végeztem. **Esküvő** Kecsőben, Lekenyén és Sajógömörben volt. **Keresztelések** többnyire Sajógömörben voltak, de Kuntapolcán is kereszteltem három felnőttet egy gyermekkel. Gömörpanyitban szintén volt felnőtt keresztelés.

**Vendégszolgálaton** a szlovéniai Domonkosfán voltunk Szerevényi Jánossal, egyszer pedig egy budapesti református missziós gyülekezetbe hívtak meg szolgálni.

Júniusban részt vettünk a felvidéki missziós napon, júliusban Százdon segítettem egy hittan tábor lebonyolításában, majd Hosszúszón tartottunk tábort.

1. **szeptember 1 – december 31.**

A fentiekhez képest csak az iskolai illetve óvodai alkalmakban történt változás szeptembertől kezdve:

A pelsőci iskolai hittan órákat nem tudtuk folytatni, mert ketten konfirmáltak már a fiatalok közül és egyikük elkerült az iskolából. A többiek betegség, vagy a katolikus háttér vagy egyéb ok miatt elmaradtak. Az egyetlen lekenyei konfirmandus számára kérésére háznál tartom hetente az előkészítőt.

Két újabb **óvodában** kezdtem szeptemberből óvis hittant, Kőrösben és a rozsnyói magyar óvodában. Ezeken a helyeken mindenki részt vesz a foglalkozásokon, Kőrösben 17, Rozsnyón összesen 30 gyermek fordul meg az alkalmakon.

Ádventben a hosszúszói és kecsői családoknak kézimunka délutánt tartottunk, Hosszúszón ádvent harmadik vasárnapján volt a „gyerekek karácsonya” az ő szolgálatukkal. Karácsonykor Sajógömörben, Tornalján és Kecsőben szolgáltak a gyerekek.

Dechertné Ferenczy Erzsébet

Hosszúszó, 2018. február 21.

**S.D.G.**